Cele sê amnestietydperk is op koers; AfriForum het vraeBheki Cele. (Foto: Henk Kruger/ANA) Bheki Cele, minister van polisie, het die versekering gegee dat die vuurwapenamnestieperiode op koers is, maar die burgerregte-organisasie AfriForum eis meer duidelikheid. Die amnestietydperk het op 1 Desember begin en duur tot 31 Mei. “Die oorspronklike vuurwapenamnestie wat op 27 November in die Staatskoerant gepubliseer is, is intussen gewysig om die polisiestasies in te sluit waar vuurwapens nie ingehandig kan word nie weens veiligheidsbekommernisse,” het Cele gesê. Daar is 46 van dié polisiestasies en vuurwapeneienaars wat hul vuurwapens wil inhandig word versoek om dit by naburige stasies te doen. Cele het Vrydag gesê daar is reeds meer as 200 vuurwapens en 2 000 rondes ammunisie ingehandig sedert die amnestietydperk begin het. Vuurwapens kan daagliks van 07:00 tot 17:00 by polisiestasies ingehandig word. “Alle vuurwapens sal aan ballistiese toetse onderwerp word om vas te stel of dit in die uitvoering van enige misdaad gebruik is. Die amnestietydperk sal ook vir vuurwapeneienaars met lisensies wat verval het die geleentheid gee om vir nuwe lisensies aansoek te doen.” Cele het ŉ beroep gedoen op vuurwapeneienaars om van die amnestietydperk gebruik te maak. Hy glo dit sal help om die aantal vuurwapens wat onwettig besit word te verminder. “Ek doen ŉ beroep op alle Suid-Afrikaners wat in besit is van onwettige of ongewenste vuurwapens om dit by hul naaste polisiestasie in te gee tydens die amnestietydperk met die wete dat hulle nie vervolg sal word nie.” AfriForum het intussen ŉ skrywe aan Cele en Khehla Sitole, nasionale polisiekommissaris, gerig en vrae gestel rondom die ingestelde vuurwapenamnestie. AfriForum eis onder meer antwoorde oor die veilige bewaring van die vuurwapens terwyl dit in die polisie se besit is, of daar voldoende en bekwame kapasiteit bestaan om die proses deur te voer, asook antwoorde oor algemene aspekte van die proses. Argieffoto: SAPD “Hierdie amnestie, wat sonder ’n daadwerklike konsulteringsproses voorafgegaan is, laat ’n bitter smaak in vuurwapeneienaars se mond wat nie hul vuurwapenlisensies betyds hernu het nie,” sê Marnus Kamfer, AfriForum se regs-en-risikobestuurder vir gemeenskapsveiligheid. Ondanks ’n tussentydse hofbevel wat bevestig dat vuurwapeneienaars met vervalde lisensies steeds in wettige besit van hul vuurwapens is, het die howe nog nie finale duidelikheid gegee nie. “Baie beskou dié amnestieproses as ’n voortydige wyse om landsburgers te ontwapen en bloot te stel aan die klaarblyklik onstuitbare misdaadvlaag wat die land teister. “Landsburgers het toenemend begin om paraat op te tree weens die polisie se gebrek aan vermoëns om misdaad suksesvol te bestry. Hulle het hulself ook in veiligheidstrukture georganiseer en gebeurlikheidsplanne in werking gestel om hul gesinne en hulself te beskerm. Die doeltreffende, wettige en verantwoordelike aanwending van ’n vuurwapen is van kardinale belang by gemeenskappe om hulself te verdedig.” Kamfer meen Cele se optrede om die amnestieroete op dié manier te volg dui op ’n politieke agenda en fokus op areas wat nie die stryd teen misdaad bevorder nie. “AfriForum sal, afhangende van Cele en Sitole se antwoorde, alle verdere opsies oorweeg om seker te maak dat die amnestieproses nie onnodig afbreek doen aan die veiligheid van gemeenskappe nie.”